  Виталий Пронин Макем шумпотоно вылэм, куке малпаськись тусо, секыт мылкыдо адямиос, ульчаысь Тол бабаез адӟыса, солы тау каро, пичи дырысьтызы кылбур верало.Котькуд адями маин ке тунсыкъяське: киужен выре яке книга лыдӟе, ваньмон дырзэ спортзалын яке техника бордын ортчытэ. Монэ пичи дырысеным ик кыскиз журналистика. Ноку уг вунэты, макем шумпотӥ, нырысетӥ материалме ёросамы потӥсь «Маяк» газетысьтымы адӟыса. Со вал нырысетӥ классын. Дышетӥсьмы, Ольга Александровна Сапожникова, сочинениосмес газетэ сётэм. Кин тодэ, оло, со дырысен ик гожъяськон яратоно уже луиз.Бӧрысь материалъёсме тупатъяз но «Ӟечбур!» газетэ сётъяз удмурт кылъя но литературая дышетӥсе Ирина Николаевна Коротаева. Ижысь Кузебай Герд нимо гимназие выжеме бере журналистикаен вырыны мылкыдме ӝутӥз «Уморто» кружок. Тодӥ, кызьы интервью басьтоно но радиопрограмма гожтоно.Нош туэ мон сюри Елена Сараматовалэн «Егит журналист» школаяз. Малпанэ вал: «Вутто-а мон дышетскыны но, журналистикая школае но ветлыны?» ЕГЭ матэктэмен - мон  дышетскисько 11-тӥ классын - мукет удысъёслы дыр туж ӧжыт кыле. Но кызьы шуо психологъёс, яратоно ужедлы дыр одно ик шедьтод. Соин ик нырысетӥ занятие вамыштӥ, вань шуг-секытъёслы дась луыса. Елена Александровна нырысь вераз журналистикая удысэн герӟаськем учыръёссэ, кылсярысь, кызьы дӥсяськыны кулэ, сояз яке таяз ужрадэ  мыныку. Ми понна со вал шуныт пумиськон, школаын урокъёслэсь шутэтскон. Но соин валче ми валамы, макем  тунсыко но бадӟым уж возьма милемыз азьланяз.Кыкетӥ занятие Елена Александровна Кун Думаысь депутатэз Алексей Егорович Загребинэз пумиськонэ ӧтьыны быгатэм. Милемлы, огшоры школьникъёслы, сокем бадӟым адямиен синмысь синме вераськон воксё паймымон вал! Алексей Егорович азьын тулкымъяськимы ке но, юанъёс сётъямы.Куинетӥ пумиськонын дышетӥсьмы шуиз, журналист котькин луыны быгатыны кулэ, но сумкаысьтыз Тол бабайлэсь дӥськутсэ поттӥз. Сое дӥсяса, ми потӥмы ульчае но котькуд адямиез Вуж выль арен ӟечкыламы. Макем шумпотоно вылэм, куке малпаськись тусо, секыт мылкыдо адямиос, ульчаысь Тол бабаез адӟыса, солы тау каро, пичи дырысьтызы кылбур верало. Шудо луоно соку, куке кинлы ке ачид но шуд кузьманы быгатӥськод!Котькуд занятилэн пумаз Елена Александровна дорамы сётэм ужез эскере. Мон, «Удмурт дунне» газетысь гуртысьтымы  нылпи сад сярысь гожтэм материалме адӟыса, туж шумпотӥ. Мон понна Вуж выль арлы  со бадӟым кузьым вал.Мон малпамъя, материалъёсы усто пӧрмо, вӧзысьтым дышетӥсьёс шуныт  кылъёс верало ке. Материал гожтӥськод но, дышетӥсед тыныд шуэ ке: мон тонэн данъяськисько!Анна Чернова Теги: удмуртдунне  